Det er et stort tre som blir 20–35 m høyt, og stammen kan bli 2 m i diameter. Kronen er meget spesiell og gjør det vanskelig å forveksle kaukasisk alm med andre treslag; den er eggformet og fra en 1–3 m høy stamme skyter det ut dusinvis av opprette greiner. Barken er grønnlig grå eller lysebrun; den skaller av og etterlater oransje, runde flekker. Bladene er 5–9 cm lange, ellipseformete, spisse og tannete. Blomstene sitter enkeltvis i bladhjørnene. Frukten er kulerund, 5 mm i diameter og har fire ribber eller vingekanter.